
Text rozhodnutia
Súd: Krajský súd Prešov Spisová značka: 11Co/49/2012 Identifikačné číslo súdneho spisu: 8111216601 Dátum vydania rozhodnutia: 19. 12. 2012 Meno a priezvisko sudcu, VSÚ: JUDr. Peter Šamo ECLI: ECLI:SK:KSPO:2012:8111216601.1 Uznesenie Krajský súd v Prešove v právnej veci žalobcu: Opálové bane Libanka, s.r.o., Prešov, Floriánova 3201/12, IČO: 45 571 503, zastúpený JUDr. Jánom Garajom, advokátom, Floriánova 2, Prešov, proti žalovanému: P. P., bývajúci v Q. Z. V., ul. V. XX, zastúpený JUDr. Vladimírom Kotusom, advokátom, Košice, Mlynská 25, o uloženie zákazu vstupu do banských diel, o odvolaní žalobcu proti uzneseniu Okresného súdu Prešov č. k. 13C/126/2011 - 93 zo dňa 11. 4. 2012, jednomyseľne takto r o z h o d o l : P o t v r d z u j e uznesenie súdu prvého stupňa vo výroku o trovách konania. Žalobca je p o v i n n ý nahradiť žalovanému trovy odvolacieho konania na účet jeho právneho zástupcu vo výške 21,74 eur do 3 dní od právoplatnosti tohto uznesenia. o d ô v o d n e n i e : Súd prvého stupňa napadnutým uznesením zastavil konanie a žalobcu zaviazal nahradiť žalovanému trovy konania pozostávajúce z trov právneho zastúpenia vo výške 370,28 eur do 3 dní od právoplatnosti uznesenia, a to na účet jeho právneho zástupcu. V dôvodoch tohto uznesenia uviedol, že žalobca sa domáhal proti žalovanému uloženia zákazu vstupu na územie dobývacieho priestoru G. v k.ú. G. s identifikačným číslom XXX XXX v okrese X. s číselným kódom XXX, v X. kraji s číselným kódom X počas trvania dobývacích práv žalobcu k tomuto dobývaciemu priestoru. Žalobca ešte pred prednesením tejto žaloby navrhol pripustiť zmenu žaloby a žiadal, aby súd uložil žalovanému zákaz vstupu do všetkých banských diel v dobývacom priestore G. v k.ú. G. s identifikačným číslom XXX XXX v okrese X. s číselným kódom XXX v X. kraji s číselným kódom X počas trvania dobývacích práv žalobcu k tomuto dobývaciemu priestoru. Súd zmenu žaloby pripustil, pričom následne sa vo veci vyjadril žalovaný tak, že do banských diel nevstupoval od času, odkedy prestal vykonávať povolenú banskú činnosť a nebude do týchto banských diel vstupovať dovtedy, dokiaľ zase takéto povolenie nebude mať. Vzhľadom na tento prednes žalovaného žalobca zobral žalobu späť a žalovaný so späťvzatím žaloby súhlasil. Súd v zmysle § 96 ods. 1, 2 O.s.p. potom konanie zastavil. O trovách konania súd rozhodol podľa § 146 ods. 2 prvá veta O.s.p. z dôvodov, že žalobca zobral žalobu späť na základe vyjadrenia žalovaného, ktorý skonštatoval to, čo uvádzal počas celého konania, teda že do banských diel nevstupuje, ani do nich vstupovať nebude, pokiaľ na to nebude mať povolenie. V prípade zastavenia konania na základe späťvzatia žaloby za trovy konania v zásade zodpovedá žalobca podľa § 146 ods. 2 prvá veta O.s.p., ktorý späťvzatím žaloby zavinil zastavenie konania. Výnimkou z tohto pravidla je druhá veta § 146 ods. 2 O.s.p., teda situácia, keď žalobca zoberie dôvodne podanú žalobu späť pre správanie sa žalovaného. K tejto situácii dôjde vtedy, pokiaľ žalovaný počas konania splní to, čoho sa žalobca žalobou dožaduje. V danom prípade k takejto situácii nedošlo - žalovaný nesplnil to, čo žalobca požadoval, žalovaný vo vyjadrení k žalobe a na pojednávaní len skonštatoval viackrát svoj postoj, že práva žalobcu neporušuje a že žalobca nie je aktívne legitimovaný na podanie takejto žaloby. Z uvedených dôvodov mal súd za to, že právo na náhradu trov konania má žalovaný. Žalovanému vznikli trovy konania pozostávajúce z trov právneho zastúpenia za 3 úkony právnej pomoci po 57,- eur (prevzatie a príprava zastúpenia, odvolanie proti uzneseniu o predbežnom opatrení a vyjadrenie vo veci zo dňa 4. 10. 2011), 2 úkony právnej pomoci po 58,69 eur (účasť na pojednávaní dňa 13. 2. 2012 a vyjadrenie zo dňa 16. 2 2012). K týmto úkonom patrí ďalej režijný paušál 3 x po 7,41 eur a 2 x po 7,63 eur. Právnemu zástupcovi ďalej patrí aj náhrada za stratu času na cestu vykonanú na pojednávanie dňa 13. 2. 2012 z A., ktoré je sídlom jeho kancelárie do X., kde sa uskutočnilo pojednávanie. Náhrada mu patrí vo výške 2 začatých polhodín po 12,71 eur, spolu teda 25,42 eur. Ďalej mu patria cestovné náklady a amortizácia motorového vozidla vo výške 5,81 eur a 13,18 eur, spolu vo výške 18,99 eur. Celkové trovy konania sú 370,28 eur. Proti tomuto uzneseniu, a to proti výroku o trovách konania, podal včas odvolanie žalobca a navrhol ho zmeniť tak, že žalovaný je povinný nahradiť mu trovy konania vo výške 517,39 eur. Mal za to, že v danom prípade došlo k späťvzatiu žaloby z dôvodu, že na strane žalovaného došlo k splneniu toho, čoho sa návrhom vo veci samej žalobca domáhal. Dôvodom zastavenia konania bolo splnenie povinnosti zo strany žalovaného, keďže návrh bol podaný dôvodne. To, že žalovaný okrem iného do banských diel vstupoval, je všeobecne známym faktom, hoci tento túto skutočnosť celý čas popieral, čo ale neznamená, že to nezodpovedá pravde. Poukázal na to, že splnenie povinnosti zo strany žalovaného, o ktorej sa žalobca návrhom vo veci samej domáhal, sa nemohlo dosiahnuť ani iným spôsobom, ako tým, že sa jej splneniu zaviazal žalovaný vyhlásením pred súdom, ktoré má tak záväzný charakter. Reálne splnenie tejto povinnosti, teda fakticky zdržanie sa vstupu žalovaného do banských diel, by nemohlo byť nijakým spôsobom už len z logiky veci a charakteru tejto povinnosti v konaní pred súdom preukázané. Žalovaný vo svojom vyjadrení na odvolanie žalobcu navrhol napadnuté uznesenie vo výroku o trovách konania potvrdiť a priznať mu náhradu trov odvolacieho konania vo výške 35,85 eur. Žalobca vo svojom odvolaní len opätovne poukázal na tie isté ustanovenia O.s.p., s ktorými sa už prvostupňový súd vysporiadal v odôvodnení uznesenia a neuviedol žiadne nové skutočnosti, ktoré by opodstatňovali podanie odvolania. Dôvodom zastavenia konania bol procesný úkon zo strany žalobcu. Žalovaný naďalej trvá na tom, že sa tak nestalo ako dôsledok splnenia povinnosti ním, s čím sa stotožnil aj prvostupňový súd, keď vo svojom uznesení uviedol, že žalovaný nesplnil to, čo žalobca požadoval, žalovaný vo vyjadrení k žalobe a na pojednávaní len skonštatoval viackrát svoj postoj, že práva žalobcu neporušuje a že žalobca nie je aktívne legitimovaný na podanie žaloby. Tvrdenie žalobcu, že príčinou na späťvzatie návrhu bol práve prejav vôle na strane žalovaného a skutočnosti uvádzané v uznesení súdu, konkrétne zmena žaloby a následná nemožnosť súdu rozhodovať o trovách konania pri pripustení zmeny žaloby, ale až v konaní, ktorým sa konanie končí neobstojí, pretože ako už bolo spomenuté vyššie, tento prejav vôle žalovaného bol len prezentáciou jeho postoja, ktorý bol žalobcovi dobre známy od začiatku celého konania vo veci a opätovne počas konania prezentovaný. Prejav vôle žalovaného v žiadnom prípade nemožno považovať za splnenie povinnosti a teda za skutočnosť opodstatňujúcu priznanie náhrady trov žalobcovi z dôvodu, že pre správanie žalovaného bol vzatý späť návrh, ktorý bol podaný dôvodne. Žalobca taktiež vo svojom odvolaní uvádza, že nemožno považovať za spravodlivé priznanie náhrady trov žalovanému a následne hneď uviedol, že v krajnom prípade mal súd rozhodnúť tak, že náhradu trov konania by nepriznal ani jednému z účastníkov konania, avšak aj s touto alternatívou sa súd vysporiadal, keď uviedol, že nezistil a ani účastníci konania netvrdili, že vo veci sú dané dôvody na rozhodnutie o trovách konania podľa § 150 O.s.p., podľa ktorého, ak sú tu dôvody hodné osobitného zreteľa, nemusí súd výnimočne náhradu trov konania celkom alebo sčasti priznať. V danom prípade mal žalovaný za to, že žalobca neuviedol žiadne okolnosti zakladajúce dôvod hodný osobitného zreteľa pre nepriznanie trov, nakoľko žiadne takéto dôvody ani neexistujú. Trovy právneho zastúpenia v odvolacom konaní pozostávajú z 1 úkonu právnej služby pri tarifnej hodnote 370,28 eur. Trovy právneho zastúpenia v odvolacom konaní pozostávajú z 1 úkonu právnej služby vo výške 28,22 eur za vyjadrenie zo dňa 6. 7. 2012 a režijného paušálu vo výške 7,63 eur. Spolu 35,83 eur. Odvolací súd podľa § 212 ods. 1 v spojení s § 214 ods. 2 O.s.p. prejednal vec v medziach, v ktorých sa odvolateľ domáhal jej preskúmania a dospel k záveru, že jeho odvolanie nie je dôvodné. Žalobca zobral žalobu späť, pričom z obsahu spisu nevyplýva, že by tak urobil pre správanie sa žalovaného. Súd prvého stupňa správne konštatoval v tejto súvislosti, že žalovaný v danom prípade len vyjadril svoj postoj k žalobe, že práva žalobcu neporušuje a že žalobca nie je aktívne legitimovaný na podanie takejto žaloby. Z tohto vyjadrenia v žiadnom prípade nemožno dospieť k záveru, že by žalovaný splnil to, čoho sa žalobca svojou žalobou domáhal. Z tohto dôvodu odvolací súd uznesenie súdu prvého stupňa v jeho napadnutej časti, t.j. vo výroku o trovách konania potvrdil podľa § 219 ods. 1 O.s.p.. V odvolacom konaní bol žalovaný úspešný a má preto právo na náhradu trov konania, ktoré pozostávajú z 1 úkonu právnej pomoci, pričom tarifná hodnota v danom prípade je 370,20 eur, z čoho odmena je 28,22 eur, avšak táto podľa § 14 ods. 3 vyhl. č. 655/2004 Z.z. o odmenách a náhradách advokátov za poskytovanie právnych služieb patrí vo výške jednej polovice základnej sadzby tarifnej odmeny (§ 14 ods. 3 písm. b/), teda vo výške 14,11 eur a k tomu režijný paušál 7,63 eur, spolu 21,74 eur. Odvolací súd o trovách konania rozhodol podľa § 224 ods. 1 O.s.p. v spojení s § 142 ods. 1 O.s.p.. Poučenie: Proti tomuto uzneseniu odvolanie nie je prípustné.

